لێژنەی ئەورووپی

لێژنەی ئەورووپی یان کۆمیسیۆنی ئەورووپی () ڕۆڵی دەسەڵاتی جێبەجێکردن لە یەکێتیی ئەورووپادا دەگێڕێت. ئەم لێژنەیە لە ڕاستیدا وەک کابینەی حکومەتێک مامەڵە دەکات. کۆمیسیۆنی ئەوروپا ٢٧ ئەندامی هەیە (بە شێوەیەکی نافەرمی پێیان دەوترێت کۆمیساریی) و سەرۆکێک. دەزگایەکی جێبەجێکاری لەخۆدەگرێت کە نزیکەی ٣٢ هەزار کارمەندی ئەوروپی هەیە. کۆمسیۆن بەسەر چەند بەشێکدا دابەشکراوە، کە پێیان دەوترێت بەرێوەبەرایەتی گشتی و دەتوانرێت بەراورد بکرێن بە دەستە یان وەزارەتەکانی حکومەتێک. هەریەک لەو فەرمانگە گشتیانە بەرێوەبەری گشتی هەیە و ئەم بەڕێوەبەرە گشتیەش بەرپرسیارە و لێپرسینەوەی لەگەڵ کۆمیسارییەکدا هەیە. لە کۆمیسیۆنی ئەوروپادا هەر وڵاتێکی ئەندام یەک نوێنەری هەیە، بەڵام ئەم نوێنەرانە بە پێی ئەو سوێندخواردنەی کە لە کاتی دەستبەکاربوونیاندا دەیخۆن، نوێنەرایەتی بەرژەوەندییەکانی یەکێتی ئەوروپا بە گشتی دەکەن نەک بەرژەوەندی وڵاتەکانیان. سەرۆکی کۆمیسیۆنی ئەوروپا (لە ئێستادا: ئورزولا فۆن دێر لاین) لەلایەن ئەنجومەنی ئەورووپا (کە لە ٢٧ سەرۆکی دەوڵەت/حکومەت پێکهاتووە) کاندید دەکرێت و لەلایەن پەرلەمانی ئەورووپا هەڵدەبژێردرێت. پاشان ئەنجومەنی یەکێتی ئەوروپا بە ڕێککەوتن لەگەڵ سەرۆکی کاندیدکراو، ئەندامانی دیکەی کۆمیسیۆنی ئەوروپا کاندید دەکات. دوای ئەوە ٢٧ ئەندامەکە (وەک تیمێک) دەچنە کۆمسیۆن، بە مەرجی ڕەزامەندی پەرلەمانی ئەوروپا.
سەرچاوەکان

پۆل:ڕێکخراوەکان، دامەزرانی ١٩٦٧